**Vasvár Város Önkormányzat** **Képviselő-testületének**

**14/2017.(X.27.) önkormányzati rendelete**

**a településfejlesztéssel, településrendezéssel és településkép-érvényesítéssel összefüggő partnerségi egyeztetés helyi szabályairól**

Vasvár Város Önkormányzatának Képviselő-testülete a településkép védelméről szóló 2016. évi LXXIV. törvény 12. § (4) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában, és a településkép védelméről szóló 2016. évi LXXIV. törvény 2. § (2) bekezdésében meghatározott feladatkörében eljárva, a következőket rendeli el:

**1. Általános rendelkezések**

**1. §** Vasvár város településfejlesztési koncepciójának (a továbbiakban: koncepció), integrált településfejlesztési stratégiájának (a továbbiakban: stratégia), településrendezési eszközeinek, településképi arculati kézikönyvének (a továbbiakban: kézikönyv), és településképi rendeletének vagy azok módosításának a lakossággal, érdekképviseleti, civil és gazdálkodó szervezetekkel, vallási közösségekkel, továbbá a tervezetek iránt érdeklődést mutató más személyekkel és szervezetekkel (a továbbiakban együtt: partnerek) történő véleményeztetése a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló kormányrendelet (a továbbiakban: Korm. rendelet) és jelen rendeletben meghatározott szabályok szerint történik.

**2. §** (1) A partnerségi egyeztetésben partnerként vehetnek részt különösen:

1. a település közigazgatási területén ingatlannal rendelkezni jogosult természetes vagy jogi személy vagy jogi személyiséggel nem rendelkező szervezet,
2. a vasvári székhellyel, telephellyel rendelkező gazdálkodó szervezet,
3. a vasvári székhellyel bejegyzett civil szervezet,
4. a környezet védelmének általános szabályairól szóló 1995. évi LIII. törvény 98. § (2) bekezdés c) pontja alapján a településrendezési eszközök véleményezési eljárásába - a partnerségi egyeztetés megkezdése előtt legalább 30 napnál korábban - a polgármesternél írásban bejelentkező egyéb szervezet.

(2) Az (1) bekezdésben meghatározottakon kívül a partnerségi egyeztetésben partnerként vehet részt a tervezetek iránt érdeklődést mutató más személy és szervezet.

**2. A partnerek tájékoztatásának módja és eszközei**

**3. §** (1) A koncepció és a stratégia készítése esetén a partnerek tájékoztatása – a Korm. rendelet szerinti előzetes és munkaközi tájékoztató keretében –

1. közterületen elhelyezett önkormányzati hirdetőfelületen,
2. a vasvári helyi újságban,
3. a www.vasvar.hu honlapon közzétett hirdetmény útján, és
4. lakossági fórum keretén belül szóban

történik.

(2) A koncepció és a stratégia módosítása esetén a partnerek tájékoztatása az elkészült tervezetről – a Korm. rendelet szerinti munkaközi tájékoztató keretében – a www.vasvar.hu honlapon közzétett hirdetmény útján történik.

**4. §** A kézikönyv és a településképi rendelet készítése vagy módosítása esetén a partnerek tájékoztatása – a Korm. rendelet szerinti előzetes és munkaközi tájékoztató keretében –

1. közterületen elhelyezett önkormányzati hirdetőfelületen,
2. a vasvári helyi újságban,
3. a www.vasvar.hu honlapon közzétett hirdetmény útján, és
4. lakossági fórum keretén belül szóban

történik.

**5. §** (1) A településrendezési eszközök teljes eljárásban történő készítése vagy módosítása esetén a partnerek tájékoztatása – a Korm. rendelet szerinti előzetes és munkaközi tájékoztató keretében –

1. közterületen elhelyezett önkormányzati hirdetőfelületen,
2. a vasvári helyi újságban,
3. a www.vasvar.hu honlapon közzétett hirdetmény útján, és
4. lakossági fórum keretén belül szóban

történik.

(2) A településrendezési eszközök egyszerűsített eljárásban történő módosítása esetén a partnerek tájékoztatása az elkészült tervezetről – a Korm. rendelet szerinti munkaközi tájékoztató keretében –

1. közterületen elhelyezett önkormányzati hirdetőfelületen,
2. a vasvári helyi újságban,
3. a www.vasvar.hu honlapon közzétett hirdetmény útján, és
4. lakossági fórum keretén belül szóban

történik.

(3) A településrendezési eszközök tárgyalásos eljárásban történő készítése vagy módosítása esetén – a (4) bekezdés szerinti eset kivételével, - a partnerek tájékoztatása az elkészült tervezetről, - a Korm. rendelet szerinti munkaközi tájékoztató keretében –

1. közterületen elhelyezett önkormányzati hirdetőfelületen,
2. a vasvári helyi újságban,
3. a www.vasvar.hu honlapon közzétett hirdetmény útján, és
4. lakossági fórum keretén belül szóban

történik.

(4) A településrendezési eszközök készítésének vagy módosításának tárgyalásos eljárása során, a Kormány által rendeletben kihirdetett veszélyhelyzet esetén, az érintett településen a veszélyhelyzet következményeinek a felszámolása vagy a további, közvetlenül fenyegető veszélyhelyzet megelőzése miatt indokolt, a partnerek tájékoztatása az elkészült tervezetről – a Korm. rendelet szerinti munkaközi tájékoztató keretében, - a www.vasvar.hu honlapon közzétett hirdetmény útján történik.

(5) A településrendezési eszközök állami főépítészi eljárásban történő módosítása esetén a partnerek tájékoztatása az elkészült tervezetről – a Korm. rendelet szerinti munkaközi tájékoztató keretében – a www.vasvar.hu honlapon közzétett hirdetmény útján vagy közterületen elhelyezett önkormányzati hirdetőfelületen történik.

**6. §** (1) A hirdetménynek – előzetes tájékoztató esetén - tartalmaznia kell:

1. az érintett államigazgatási szervek számára tájékoztatásra bocsátott dokumentumot,
2. a partnerek észrevételeinek benyújtására nyitva álló határidőt,
3. a postacímet vagy elektronikus levélcímet, ahova az észrevétel megküldhető, és
4. a személyes adatok kezelésével összefüggő tájékoztatást.

(2) A hirdetménynek – munkaközi tájékoztató esetén - tartalmaznia kell:

1. az érintett államigazgatási szervek számára tájékoztatásra bocsátott dokumentumokat, tárgyalásos és állami főépítészi eljárás esetén, legalább a tervezet összefoglaló leírását és az elkészült jóváhagyandó munkarészeket,
2. a partnerek észrevételeinek benyújtására nyitva álló határidőt,
3. a postacímet vagy elektronikus levélcímet, ahova az észrevétel megküldhető, és
4. a személyes adatok kezelésével összefüggő tájékoztatást.

**7. §** A lakossági fórum összehívására és lebonyolítására a Vasvár Város Önkormányzat Képviselő-testülete Szervezeti és Működési Szabályzatáról szóló önkormányzati rendeletében foglalt szabályozás az irányadó.

**3. A javaslatok, vélemények dokumentálásának és nyilvántartásának módja**

**8. §** (1) A partnerek a lakossági fórumon szóban észrevételt tehetnek, amelyet jegyzőkönyvbe kell foglalni. A lakossági fórumot követő 8 napon belül, valamint lakossági fórum hiányában a hirdetmény közzétételét számított 8 napon belül a partnerek írásos észrevételeket tehetnek az alábbi módokon:

1. papíralapon a polgármesternek címezve, Vasvár Város Önkormányzatának címére (9800 Vasvár, Alkotmány u. 1.) történő megküldéssel, vagy
2. elektronikus levélben a hirdetményben meghatározott e-mail címre történő megküldéssel, amennyiben a hirdetmény ilyet tartalmaz.

(2) Az (1) bekezdés szerint beérkezett vélemények tisztázása érdekében a polgármester a véleményező partnerrel meghívásos egyeztető tárgyalás keretében további egyeztetést kezdeményezhet, amelyről jegyzőkönyvet kell készíteni.

(3) A szakmai javaslatok alapján a főépítész a vélemények, javaslatok elfogadására, el nem fogadás esetén indokolására vonatkozó döntés-tervezetet készít.

**9. §** (1) A jelen rendeletben foglaltak szerint beérkezett véleményeket, javaslatokat a főépítész a tárgy és az eljárási szakasz rögzítésével, a beérkezés sorrendjében nyilvántartja.

(2) Az (1) bekezdés szerinti nyilvántartás az alábbiakat tartalmazza:

1. a véleményező, javaslattevő

aa) személyes adatai kezeléséhez történő hozzájárulása esetén nevét, továbbá lakhelyét, székhelyét, vagy telephelyét, vagy

ab) személyes adatai kezeléséhez történő hozzájárulása hiányában a személyi, vagy szervezeti véleményező partneri körbe tartozására történő utalást,

1. a vélemény beérkezésének időpontját,
2. a vélemény, javaslat rövid tartalmát, és
3. a véleményezési szakasz lezáró, vagy a véleményt, javaslatot elfogadó, vagy elutasító képviselő-testületi határozat számát, illetve a polgármester döntését.

**4. Az elfogadott koncepció, stratégia, kézikönyv, településképi rendelet és településfejlesztési eszköz nyilvánosságát biztosító intézkedések**

**10. §** A polgármester gondoskodik az elfogadott koncepció, stratégia, kézikönyv, településképi rendelet és településrendezési eszköz elfogadást követő 15 napon belüli közzétételéről, a www.vasvar.hu honlapon.

**5. Záró rendelkezések**

**11. §** (1) A rendelet a kihirdetését követő napon lép hatályba.

(2) Hatályát veszti Vasvár Város Önkormányzat Képviselő-testületének „Vasvár város településfejlesztési, településrendezési és településképpel kapcsolatos feladataival összefüggő partnerségi egyeztetés szabályairól szóló 9/2017.(VI.30.) önkormányzati rendelete.

**6. Átmeneti rendelkezések**

**12. §** E rendelet rendelkezéseit a folyamatban lévő eljárások még meg nem kezdett eljárási cselekményeinél is alkalmazni kell.

Vasvár, 2017. október 10.

|  |  |
| --- | --- |
| /:Tóth Balázs:/polgármester | /:Dr. Ódor Ildikó:/jegyző  |

Kihirdetve: Vasvár, 2017. október 27.

|  |  |
| --- | --- |
|  | ------------------------------------------/:Dr. Ódor Ildikó:/jegyző  |